Απόλλων Καλαμαριάς (ποδόσφαιρο)

Ο **Μορφωτικός Γυμναστικός Σύλλογος Καλαμαριάς ο Απόλλων** είναι ελληνικό αθλητικό σωματείο το οποίο εδρεύει στην Καλαμαριά. Ιδρύθηκε στις 24 Ιανουαρίου 1926 από μία παρέα Ποντίων (κυρίως από την Τραπεζούντα), για τους οποίους αποτελεί σημείο αναφοράς μέχρι σήμερα. Τα επίσημα χρώματα του είναι το μαύρο και το κόκκινο. Στο έμβλημα του απεικονίζεται ο θεός της μουσικής, των τεχνών και του φωτός, και προστάτης της Τραπεζούντας από την αρχαιότητα, Απόλλων.  

Από την αγωνιστική περίοδο 2024–2025 το ανδρικό τμήμα ποδοσφαίρου του Μ.Γ.Σ. Απόλλων Καλαμαριάς αγωνίζεται στο τρίτο τη τάξει πρωτάθλημα της Γ΄ Εθνικής Κατηγορίας. Χρησιμοποιεί ως αγωνιστική έδρα το ιδιόκτητο γήπεδό του το οποίο έχει χωρητικότητα 6.500 θέσεων.

## Ιστορία
### 1910: Απόλλων Τραπεζούντας
Ο σύλλογος με την ονομασία ** Απόλλων Τραπεζούντας** (ή Απόλλων Πόντου) ιδρύθηκε στην Τραπεζούντα το 1910 με χρώματα γαλάζιο-άσπρο, και το γήπεδό του κατά πάσα πιθανότητα βρίσκονταν κοντά στο λιμάνι της πόλης. Στην περιοχή του Πόντου ήδη υπήρχε ο αθλητικός σύλλογος «Πόντος» από το 1903 στη Μερζιφούντα. Τα αθλητικά του τμήματα ήταν μπάσκετ, βόλεϊ και από το 1911 και ποδόσφαιρο.

Υπάρχουν στοιχεία που καταδεικνύουν ότι επιφανείς προσωπικότητες του Ποντιακού Ελληνισμού υπηρέτησαν τη διοίκηση του Απόλλωνα Τραπεζούντας. Ανάμεσά τους ξεχωρίζουν ο βουλευτής Τραπεζούντας στο τουρκικό κοινοβούλιο Ματθαίος Κωφίδης, ο γνωστός μεγαλέμπορος Αλέξανδρος Ακριτίδης και ο δημοσιογράφος και εκδότης της εφημερίδας «Εποχή» Νίκος Καπετανίδης. Και οι τρεις τους μάρτυρες του Πόντου, αφού κρεμάστηκαν από τους Τούρκους στην Αμάσεια τον Σεπτέμβριο του 1921. Αθλητής του Απόλλωνα Τραπεζούντας –στο τμήμα βόλεϊ– υπήρξε και ο πασίγνωστος Πόντιος συγγραφέας Δημήτρης Ψαθάς.

### 1926–1960: Ίδρυση στην Καλαμαριά και οι πρώτες δεκαετίες
Ο Απόλλων Καλαμαριάς ιδρύθηκε στις 24 Ιανουαρίου 1926 στην Καλαμαριά από Πόντιους πρόσφυγες. Η αρχική ιδέα ήταν η ίδρυση ενός συλλόγου με σκοπό τη διάδοση της πλούσιας μουσικής παράδοσης των Ποντίων, όπου τα μέλη θα συγκεντρώνονταν για να παίξουν μαντολίνο και κιθάρα. Έτσι επιλέχθηκε ως έμβλημα της ομάδας η κεφαλή του Απόλλωνα, θεού της μουσικής στην αρχαία ελληνική μυθολογία. Αργότερα ακολούθησε η ίδρυση θεατρικού και αθλητικών τμημάτων.

Τα χρώματα που επιλέχτηκαν για να αντιπροσωπεύουν τον σύλλογο ήταν συμβολικά για την ποντιακή ιστορία: κόκκινο για το αίμα των ανθρώπων που έχασαν τη ζωή τους κατά τον εκπατρισμό των Ποντίων και μαύρο για το πένθος. Πρώτος πρόεδρος ορίστηκε ο Εμμανουήλ Μαγιόπουλος, ελαιοχρωματιστής στο επάγγελμα. Το Σεπτέμβριο του 1926 η ποδοσφαιρική ομάδα του Απόλλωνα στο παλιό γήπεδο του Ηρακλή (Πανεπιστημίου) αντιμετώπισε σε φιλικό αγώνα την αντίστοιχη ομάδα του αγγλικού καταδρομικού «Λόυδ Τζωρτζ» από την οποία ηττήθηκε με σκορ 4 -1 και το γκολ πέτυχε ο Μανώλης Μαγιόπουλος που ήταν τότε και πρόεδρος του συλλόγου, μέλος της μανδολινάτας και ικανότατος κυνηγός (αγωνιζόταν στη Θέση του δεξιού εξτρέμ).

Το 1927 ο σύλλογος εγγράφηκε στη δύναμη της Ένωσης Ποδοσφαιρικών Σωματείων Μακεδονίας (Ε.Π.Σ. Μακεδονίας) και συμμετείχε για πρώτη φορά στο Πρωτάθλημα Γ΄ Κατηγορίας της Ε.Π.Σ. Μακεδονίας το 1928. Τον επόμενο χρόνο (1929) αγωνίστηκε στο πρωτάθλημα της Β΄ κατηγορίας μέχρι το 1932, οπότε και αναδείχθηκε πάλι πρωταθλήτρια. Στη συνέχεια έχασε στον αγώνα διαβάθμισης για άνοδο στην Α΄ κατηγορία (από τον ουραγό της Α’ κατηγορίας, Μελιτέα) και αρκετοί παίκτες αποχώρησαν για τον ΠΑΟΚ, οι οποίοι τελικά τιμωρήθηκαν βάσει του ισχύοντος κανονισμού.

Το 1936 επέστρεψαν οι αποχωρήσαντες παίκτες, και το ποδοσφαιρικό τμήμα αναδιοργανώθηκε. Την περίοδο 1938-1939 ο Απόλλων αναδείχθηκε πρωταθλητής στη Β΄ κατηγορία και ανέβηκε στην Α΄ κατηγορία, στην οποία αγωνίστηκε κατά την ποδοσφαιρική περίοδο 1939-1940. Κατά τη διάρκεια της Κατοχής, και ενώ είχε ατονήσει κάθε αθλητική δραστηριότητα, ο Απόλλων Καλαμαριάς συνέχισε να λειτουργεί το ποδοσφαιρικό τμήμα. Διαμόρφωσε σε γήπεδο την πλατεία του δήμου και διοργάνωσε εκεί ποδοσφαιρικούς αγώνες με επίλεκτους από τους διάφορους συλλόγους της Θεσσαλονίκης. Το 1946 - 47 η ποδοσφαιρική ομάδα του Απόλλωνα αγωνίζεται στην Α’ κατηγορία ΕΠΣ Μακεδονίας.

Η ομάδα για αρκετές δεκαετίες αναγκαζόταν να προπονείται στο σκληρό και γεμάτο πέτρες γήπεδο του ορφανοτροφείου «Αριστοτέλης» στην Καλαμαριά και στο λίγο καλύτερο της Αμερικανικής Γεωργικής Σχολής. Οι αγώνες διεξάγονταν στο γήπεδο του Σιντριβανίου και στο Χαριλάου.

To 1958 ο Απόλλων τελικά κατέκτησε το Πρωτάθλημα της Ε.Π.Σ. Μακεδονίας, κερδίζοντας ΠΑΟΚ, Άρη και Ηρακλή. Το ντεμπούτο του συλλόγου στην Α΄ Εθνική Κατηγορία πραγματοποιήθηκε στις 25 Οκτωβρίου 1959 εναντίον της Προοδευτικής Νεολαίας Κορυδαλλού στο γήπεδο «Γεώργιος Καραϊσκάκης».

### Καθιέρωση στην Α' Εθνική: 1961–1970
 
Αρχείο:Fountoukidis-Aristotelis 60s 02.jpg|Αρίσταρχος Φουντουκίδης

Ο σύλλογος συμπλήρωσε τους εκατό αγώνες στην κατηγορία αυτή στις 2 Δεκεμβρίου 1962, στο γήπεδο της Τούμπας, νικώντας τον Ολυμπιακό Πειραιώς. Λίγες ημέρες μετά, στις 8 Δεκεμβρίου, ο παίκτης της ομάδας Νικήτας Μαλιόγλου «στέφθηκε» πρώτος παίκτης στην ιστορία της Α΄ Εθνικής Κατηγορίας που συμπλήρωνε τις 100 συμμετοχές.

Ένας άλλος ποδοσφαιριστής που συνέδεσε το όνομά του με δύο αξιοσημείωτα επιτεύγματα ήταν ο Παναγιώτης Κυπριανίδης. Αποτέλεσε τον πρώτο ποδοσφαιριστή που κλήθηκε να αγωνιστεί με τα χρώματα της Εθνικής Ελλάδας όσο αγωνιζόταν στον Απόλλωνα (22 Μαΐου 1963), και το ίδιο καλοκαίρι, αποτέλεσε τον πρώτο ποδοσφαιριστή στη χώρα που ξεπέρασε το φράγμα του ενός εκατομμυρίου δραχμών για μεταγραφή, φορώντας τη φανέλα του Ολυμπιακού Πειραιώς.

Από την πλευρά του, ένας άλλος ποδοσφαιριστής, ο Κυριάκος Μυταριώτης, συμπλήρωσε στην καριέρα του τα 39 γκολ με τη φανέλα του Απόλλωνα Καλαμαριάς στην Α΄ Εθνική Κατηγορία, αποτελώντας τον μοναδικό παίκτη στην ιστορία του συλλόγου που έχει να επιδείξει ανάλογο επίτευγμα μέχρι σήμερα. 

Την περίοδο 1963-64 κατακτά για πρώτη φορά την ένατη θέση στην Α’ Εθνική κατηγορία. Τότε η ομάδα γυμναζόταν στο γήπεδο του ορφανοτροφείου «ο Αριστοτέλης» και τις προπονήσεις του παρακολουθούσαν πάνω από 3.000 φίλαθλοι και ο Απόλλων έπαιζε τους αγώνες στο παλιό γήπεδο του Πανεπιστημίου (όπου τώρα η Θεολογική σχολή). 

Την περίοδο 1964–65 ο σύλλογος έπεσε από την Α΄ Εθνική Κατηγορία, για να επιστρέψει στις 23 Σεπτεμβρίου 1973, πλέον στο δικό του γήπεδο. Το 1976 έγινε μέλος της ομάδας ο Δημήτρης (Τάκης) Τομπουλίδης. Ο τελευταίος αγωνίστηκε με τα χρώματα του συλλόγου μέχρι το 1994, αγωνιζόμενος στο κέντρο της άμυνας. Αποτελεί τον παίκτη με τις περισσότερες συμμετοχές στην ιστορία του Απόλλωνα Καλαμαριάς στην Α΄ Εθνική Κατηγορία, 233 στο σύνολο.

### Προεδρία Χάρυ Κλυνν και επιστροφή στην Α' Εθνική: 1981–2000
 
Αρχείο:Havos.JPG|Μάκης Χάβος
Αρχείο:Michalis Iordanidis photo by Djuradj Vujcic.jpg|Μιχάλης Ιορδανίδης
Αρχείο:Αμανατίδης Γιώργος (cropped).jpg|Γιώργος Αμανατίδης
Αρχείο:Joseph Elanga 23 jan 2010.jpg|Τζοζέφ Ελάνγκα
 

Στις 4 Σεπτεμβρίου 1983 πραγματοποιήθηκε ο πρώτος αγώνας του Απόλλωνα Καλαμαριάς στην Α΄ Εθνική Κατηγορία ως Ποδοσφαιρική Ανώνυμη Εταιρεία (Π.Α.Ε.) με αντίπαλο τον Π.Α.Ο.Κ. στο γήπεδο Χαριλάου. Στο 60' ο Ηλίας Χατζηελευθερίου σημείωσε το πρώτο «επαγγελματικό» γκολ του Απόλλωνα Καλαμαριάς στη μεγάλη κατηγορία. 

Ο πρόεδρος Χάρρυ Κλινν (διετέλεσε πρόεδρος του Απόλλωνα (1982-1986) όταν η ομάδα αγωνιζόταν
στο γήπεδο Χαριλάου) προσέφερε τεράστιο έργο στον σύλλογο ανεβάζοντας και το πρεστίζ του (ο Γιάννης Πάριος ήταν αντιπρόεδρος της ομάδας το 1984). Το 1985 με έδρα το Χαριλάου είχαν κοπεί μ.ο. 6.000 εισιτήρια. Το 1988 επί προεδρίας Χάρυ Κλυνν ήρθε ο αρχηγός της εθνικής Ουγγαρίας στο Μουντιάλ του 1986, Γιόζεφ Κάρτος, και προπονητής για 3 μήνες ο Ζλάτκο Τσαϊκόφσκι, από τους μεγαλύτερους προπονητές στην Ευρώπη. Το 1989 ο Απόλλων σώζεται σε μπαράζ υποβιβασμού, τον οποίο όμως δε γλιτώνει την επόμενη περίοδο. Ο Απόλλων παρέμεινε 7 σεζόν στην Α' Εθνική, ως το 1990, για να επιστρέψει ξανά το 1992 με πρόεδρο και χρηματοδότη τον Σταύρο Λαζαρίδη και μια εξαιρετική φουρνιά ποδοσφαιριστών όπως οι Μπορμπόκης, Τσέκος, Αμανατίδης, Ιωαννίδης, Νόλης, Βλαχούδης, Δημητριάδης, Τσουλουκίδης, Σαμολαδάς, Πηνιώτης, οι εμπειρότεροι Τομπουλίδης, Σεμερτζίδης και πολλοί ακόμη.

Δέκα χρόνια μετά την πρώτη άνοδο, η νίκη του συλλόγου επί του Απόλλωνα Σμύρνης στις 4 Απριλίου 1993, ήταν σημαντική για την ιστορία του συλλόγου καθώς με αυτή έφτασε τις 100 νίκες στην Α΄ Εθνική Κατηγορία. 

Την επόμενη σεζόν 1993-94 υποβιβάστηκε ξανά στη Β' Εθνική όπου παρέμεινε 6 χρονιές. Την σεζόν 1995-96 στη Β' Εθνική με προπονητή τον Κώστα Ιωσηφίδη το ρόστερ ήταν: Γκιτσιούδης (τερμ.), Σαμολαδάς, Νάκας, Μπαξεβάνος, Τσουλουκίδης, Πάτινιος, Διγκόζης, Σαράφης, Γιαννακίδης, Φαμπρίτσιο, Γρηγοριάδης, Νεντίδης, Πετρόπουλος, Καλκόγλου, Γιαντσίδης, Καρυοφυλίδης, Πάτινιος, Δερμιτζόγλου.

Τελικά το 2000 ο Απόλλων επέστρεψε στη μεγάλη κατηγορία.

### Χρυσή εποχή Σταύρου Παπαδόπουλου και η πτώση: 2001–2017
 
Αρχείο:Charis Pappas 1860 2009.JPG|Χάρης Παππάς
Αρχείο:Sokratis Fytanidis 2015.jpg|Σωκράτης Φυτανίδης
Αρχείο:Pierre Ebede.jpg|Πιέρ-Οβόνο Εμπέντε
Αρχείο:SV Mattersburg vs. FC Wacker Innsbruck 20130421 (19).jpg|Ρόμαν Βάλνερ
Αρχείο:Matías Omar Degra (cropped).jpg|Ματίας Ντεγκρά
Αρχείο:SM-PAOK (13).jpg|Δημήτρης Πέλκας
Αρχείο:UAE&AUS 20190125 Asian Cup 5 (cropped).jpg|Απόστολος Γιάννου
Αρχείο:AngelosPapasterianos.jpg|Άγγελος Παπαστεριανός

Το 2002 ο σύλλογος πέρασε στη διοίκηση του επιχειρηματία Σταύρου Παπαδόπουλου και βίωσε την καλύτερη περίοδο της ιστορίας του με σημαντικές μεταγραφές και καθιέρωση. Τελικά, κατάφερε μετά από πολλές προσπάθειες να επιστρέψει στην Α’ Εθνική το 2004 και την περίοδο 2005-06 κατακτά για τρίτη φορά την ένατη θέση που αποτελεί την καλύτερη επίδοση στην ιστορία του.

Κατά την περίοδο 2007–08 ο Απόλλων Καλαμαριάς αγωνίστηκε στην Α΄ Εθνική Κατηγορία από την οποία και τελικά υποβιβάστηκε. Ωστόσο, το πέρασμα αυτό της ομάδας από τη Super League έμελλε να κρίνει εμμέσως και τον πρωταθλητή της χρονιάς εκείνης, διαμέσου της εξέλιξης της πολύκροτης «Υπόθεσης Βάλνερ» (από το όνομα του Αυστριακού ποδοσφαιριστή της ομάδας, Ρόμαν Βάλνερ, που έφτασε μέχρι το διεθνές αθλητικό δικαστήριο της Λωζάνης (CAS) αλλά τελικά δυο μέρες πριν την εκδίκαση απέσυρε την προσφυγή). Ο Απόλλων είχε νικήσει τον Ολυμπιακό με 1-0, με τον Ρόμαν Βάλνερ να μπαίνει αλλαγή στο τέλος (μη επηρεάζοντας το διαμορφωμένο ήδη σκορ), αλλά η ομάδα έχασε στα χαρτιά τον αγώνα και αντι για τρεις βαθμούς της αφαιρέθηκαν και άλλοι τρεις.

Τους επόμενους μήνες ο σύλλογος βρέθηκε σε δεινή οικονομική θέση, με τα χρέη του να ανέρχονται, σύμφωνα με τον μεγαλομέτοχο του Απόλλωνα, Ευθύμη Σολομωνίδη, στα 3,5 εκατομμύρια. Τον Δεκέμβριο τέσσερις ποδοσφαιριστές κατέθεσαν προσφυγή, ζητώντας τα οφειλόμενα και παράλληλα τη λύση των συμβολαίων τους. Οι ιθύνοντες αναζήτησαν ποσό της τάξης των 300.000 ευρώ για άμεση πληρωμή των προσφυγών των παικτών, των ληξιπρόθεσμων δόσεων, των διακανονισμών σε Ι.Κ.Α. και εφορία και τη συμμετοχή της ομάδας στο πρωτάθλημα της Β΄ Εθνικής Κατηγορίας. Η υποβολή της δήλωσης συμμετοχής εκτός της προθεσμίας από την προκήρυξη του Πρωταθλήματος οδήγησε τον ιστορικό σύλλογο στη Δ΄ Εθνική Κατηγορία.

Κατά την αγωνιστική περίοδο 2009–10, ο Απόλλων Καλαμαριάς συμμετείχε στο πρωτάθλημα της Δ΄ Εθνικής Κατηγορίας καταλαμβάνοντας την 6η θέση στην τελική βαθμολογική κατάταξη του 2ου ομίλου. Κατά την περίοδο 2010–11, έλαβε μέρος στο Πρωτάθλημα του 2ου ομίλου της ίδιας κατηγορίας. Η κατάκτηση της πρώτης θέσης της τελικής βαθμολογικής κατάταξης, εξασφάλισε την άνοδο στη Football League 2. Την περίοδο 2012–13, ο Απόλλων Καλαμαριάς έλαβε μέρος στο Πρωτάθλημα της Football League 2, όπου κατάφερε να ανέβει στη Football league. Την περίοδο 2014–15 υποβιβάστηκε στη Γ΄ Εθνική Κατηγορία, έχοντας όμως μία μεγάλη νίκη επί του συμπολίτη Π.Α.Ο.Κ., με 1-0 στο Κύπελλο Ελλάδας.

Τις αγωνιστικές περιόδους 2015–16 και 2016–17 συμμετείχε στη Γ΄ Εθνική Κατηγορία. Τον Μαϊο του 2016 ο Ελληνοαμερικανός  Άλεξ Κάλας (αδελφός του προπονητή Δημήτρη Καλαϊτζίδη) ανέλαβε τις τύχες του συλλόγου.

Την αγωνιστική περίοδο 2016–17 κατέκτησε το πρωτάθλημα του πρώτου ομίλου της Γ΄ Εθνικής Κατηγορίας και προβιβάστηκε στη Β' Εθνική Κατηγορία.

### Προεδρία Αλεξ Κάλας και Απόλλων Πόντου: 2017–2024
Μετά την άνοδο του ανδρικού τμήματος ποδοσφαίρου του Απόλλωνα Καλαμαριάς στη Β΄ Εθνική Κατηγορία (Football League), το καλοκαίρι του 2017 ιδρύθηκε η Απόλλων Πόντου Π.Α.Ε., με αριθμό ΓΕ.ΜΗ. 142218560000, αλλάζοντας το ΑΦΜ και το όνομα του ποδοσφαιρικού συλλόγου για να απαλλαγεί από τα χρέη. 

Με την αλλαγή ονομασίας στόχος ήταν η έκφραση του όλου Ποντιακού Ελληνισμού, αλλά η ΠΑΕ συνάντησε την έντονη διαφωνία του Ερασιτέχνη. Επίσης από την πρώτη στιγμή και οι οργανωμένοι οπαδοί του Απόλλωνα, το *Club Rossoneri* είχαν στραφεί εναντίον της αλλαγής ΑΦΜ και είχαν τοποθετηθεί ξεκάθαρα με σχετική ανακοίνωση πως ήταν κατά της μετονομασίας της ομάδας από Απόλλων Καλαμαριάς σε Απόλλων Πόντου (ο σύνδεσμος απείχε από τους αγώνες την περίοδο 2019–2023).

Από το 2021 έως το 2024 αγωνιζόταν στο δεύτερο τη τάξει πρωτάθλημα της Α2 Εθνικής Κατηγορίας (Super League 2), με την επωνυμία «**Μορφωτικός Γυμναστικός Σύλλογος Καλαμαριάς ο Απόλλων [[Ποδοσφαιρική Ανώνυμη Εταιρεία]]**» και με τον διακριτικό τίτλο «**Απόλλων Πόντου [[Ποδοσφαιρική Ανώνυμη Εταιρεία|Π.Α.Ε.]]**». Από το 2016 ως το 2023 που ιδιοκτήτης της ΠΑΕ ήταν ο Αλεξ Κάλας, προπονητής ήταν ο Δημήτρης Καλαϊτζίδης.

Τον Ιούλιο του 2023, η ΠΑΕ Απόλλων Πόντου αποκηρύχθηκε από τον ερασιτέχνη Απόλλων Καλαμαριάς και έτσι ο πρόεδρος Φώτης Μπαλτίδης αποφάσισε να ιδρύσει εκ νέου ανδρικό τμήμα ποδοσφαίρου ξεκινώντας από τη Β΄ Κατηγορία Ε.Π.Σ. Μακεδονίας, με την κανονική ονομασία του ιστορικού Απόλλωνα Καλαμαριάς, χρησιμοποιώντας την ήδη υπάρχουσα Β΄ ομάδα του ερασιτέχνη.

Την περίοδο 2023–24 ο Απόλλων Πόντου  υποβιβάστηκε στην Γ΄ Εθνική Κατηγορία, έτσι η ομάδα έφτασε και πάλι στα χέρια του ερασιτέχνη Απόλλωνα Καλαμαριάς, με την ΠΑΕ να διαλύεται μετά από 7 χρόνια.

### 2024–Σήμερα
Την αγωνιστική περίοδο 2024–25 ο Απόλλων Καλαμαριάς αγωνίστηκε στον 1ο όμιλο της Γ Εθνικής και τερμάτισε στην 3η θέση ενώ κατέκτησε και το Κύπελλο της Ε.Π.Σ. Μακεδονίας επικρατώντας του Ηρακλή Θερμαϊκού με 1-3 στον τελικό που έγινε στο Γήπεδο Τούμπας.

## Οικονομικά και ιδιοκτησιακό
### Επωνυμία
Η επωνυμία της Ποδοσφαιρικής Ανώνυμης Εταιρείας (Π.Α.Ε.), απαραίτητης για τη συμμετοχή της ομάδας σε επαγγελματική ποδοσφαιρική κατηγορία, έχει αλλάξει με το πέρασμα των χρόνων ως ακολούθως:

* «**Απόλλων Θεσσαλονίκης [[Ποδοσφαιρική Ανώνυμη Εταιρεία|Π.Α.Ε.]]**» – «**Απόλλων Καλαμαριάς [[Ποδοσφαιρική Ανώνυμη Εταιρεία|Π.Α.Ε.]]**» (1983–2009)
* «**Απόλλων 1926 [[Ποδοσφαιρική Ανώνυμη Εταιρεία|Π.Α.Ε.]]**» (2011–2015)
* «**Απόλλων Πόντου [[Ποδοσφαιρική Ανώνυμη Εταιρεία|Π.Α.Ε.]]**» (2017–2024)

## Έμβλημα
Το έμβλημα της ομάδας έχει εξελιχθεί με την πάροδο του χρόνου. Κύριο στοιχείο του εμβλήματος αποτελεί ο θεός Απόλλων.


Αρχείο:Απόλλων Καλαμαριάς (70').svg|Έμβλημα πριν το 1983
Αρχείο:Απόλλων Καλαμαριάς (80').svg|Παλαιότερο Έμβλημα  (1983–2006)
Αρχείο:Απόλλων Καλαμαριάς (00').png|Παλαιότερο Έμβλημα  (2006–2017)
Αρχείο:Απόλλων Πόντου.svg|Έμβλημα του Απόλλωνα Πόντου  (2017-2024)
Αρχείο:MGSK Apollon.png|Σύγχρονο έμβλημα  (2024-σήμερα)


## Τίτλοι - διακρίσεις
*Β΄ Κατηγορία (**3 Τίτλοι**): 1972–73, 1982–83, 1991–92
**Δεύτερη θέση: 2003–04
*Γ΄ Κατηγορία (**3 Τίτλοι**): 1979–80, 2012–13, 2016–17
**Δεύτερη θέση: 2012–13
*Δ΄ Κατηγορία (**1 Τίτλος**): 2010–11
*Α΄ Κατηγορία Ε.Π.Σ. Μακεδονίας (**2 Τίτλοι**): 1957–58, 1975–76
*Β΄ Κατηγορία Ε.Π.Σ. Μακεδονίας (**6 Τίτλοι**): 1932–33, 1937–38, 1938–39, 1945–46, 1947–48, 1951–52
*Κύπελλο Ε.Π.Σ. Μακεδονίας (**1 τίτλος**): 2024–25
* Θερινό πρωτάθλημα Ο.Π.Α.Π. Β΄ Εθνικής Κατηγορίας (**1 τίτλος**): 1969
* Κύπελλο Θεσσαλονίκης *Μουμτζή* (**1 Τίτλος**): 1958

## Έδρα
Ο σύλλογος αγωνίζεται εδώ και 6 δεκαετίες στο ιδιόκτητο Στάδιο Καλαμαριάς «Βασίλης Τριανταφυλλίδης (Χάρρυ Κλυνν)». Μετονομάστηκε έτσι στις 21 Μαΐου 2018. Η χωρητικότητα του είναι 6.500, ενώ πριν μπουν καθίσματα ήταν 12.000. Η κατασκευή του ολοκληρώθηκε το 1973.

Αρχικά οι αγώνες διεξάγονταν στο γήπεδο του Σιντριβανίου με χωρητικότητα 20.000 θεατών (έπαιζε και ο ΠΑΟΚ) και στο Χαριλάου. Το 1959 ο τότε υφυπουργός Εθνικής Άμυνας Γεώργιος Θεμελής παραχώρησε στο σύλλογο 33 στρέμματα από το χώρο του στρατοπέδου του Μικρού Εμβόλου για τη δημιουργία του γηπέδου. Η πρώτη δόση για την εξόφληση του γηπέδου, το οποίο παραχωρήθηκε έναντι 65 δρχ. το τετραγωνικό μέτρο, κατεβλήθη το 1960. Οικονομικά συνέβαλε και η Γενική Γραμματεία Αθλητισμού, με την κατασκευή του γηπέδου να ξεκινά χάρη στην προσωπική εργασία εκατοντάδων φιλάθλων και την προσφορά τους σε οικοδομικά υλικά για την αποπεράτωση του έργου.

Τα επόμενα τρία χρόνια (1963–1966) κατέστη δυνατό να κατασκευαστεί μαντρότοιχος από την πλευρά της οδού Χηλής, ενώ η σημερινή μεγάλη κερκίδα του γηπέδου του Απόλλωνα, στην απέναντι πλευρά, κατασκευάστηκε τη δεκαετία του 1980.

Μακροχρόνιο σχέδιο του Ερασιτέχνη Απόλλωνα είναι να χτιστεί το «Παμποντιακό Στάδιο» που θα περιλαμβάνει και Μουσείο Ποντιακής Ιστορίας. Όπως είχε δηλώσει ο πρόεδρος του Ομίλου Φίλων Απόλλωνα Πόντου, Λουκάς Τσακιρίδης «αν ένα εκατομμύριο Πόντιοι έβαζαν από 50 ευρώ, θα καταφέρναμε να κατασκευάσουμε το Παμποντιακό Στάδιο».

## Φίλαθλοι
Ο κύριος όγκος των φιλάθλων βρίσκεται στην Καλαμαριά. Τις δεκαετίες του 1950 και 1960 οι κάτοικοι ήταν σε συντριπτικό ποσοστό οπαδοί του Απόλλωνα. Από το 1970 και μετά όμως, υπάρχει μία φθίνουσα πορεία. Μέχρι τη δεκαετία του 1980 στην Καλαμαριά έμεναν γηγενείς Καλαμαριώτες οι οποίοι μέχρι σήμερα υποστηρίζουν την ομάδα. Μετά το 1984-85 πολλοί εύποροι Θεσσαλονικείς μετακινούνταν στην Καλαμαριά υποστηρίζοντας άλλες ομάδες της πόλης, πολλοί από τους οποίους παρακολουθούσαν αγώνες της ομάδας, χωρίς όμως να έχουν «μπολιαστεί» με τη νοοτροπία της.

Εκτός από την Καλαμαριά, υπάρχουν πολλοί οπαδοί (ποντιακής καταγωγής) στη Σταυρούπολη και μετά στην Πτολεμαΐδα. Επίσης, στην Αθήνα και το Κιλκίς σε μεγάλο βαθμό. Υπάρχουν χωριά καθαρά «Απολλωνιστών», όπως το Καρυώφυτο στην Ξάνθη και η Αγία Κυριακή στην Καστοριά και μεμονωμένοι οπαδοί σε Σέρρες, Δράμα, Καβάλα, Θράκη.

Ο πιο γνωστός σύνδεσμος είναι το «**Club Rossoneri**» (ιδρύθηκε το 1993, με έξι χρόνια ενδιάμεση διακοπή (1998-2004)). Το «Club Rossoneri», που αποτελείται κατά κύριο λόγο από άτομα νεαρής ηλικίας, ενώ το *Τάγμα Ορκισμένων Απολλωνιστών* από μεγαλύτερης ηλικίας. Υπάρχει και η *Θύρα 2 Δυτικών Συνοικιών* που έχει απορροφηθεί από τον Όμιλος Φίλων Απόλλωνα Πόντου. Οι Ροσσονέρι έχουν άριστες σχέσεις με τους «Snakes» του Ο.Φ.Η. και τους «Nortenos» της Παναχαϊκής, αλλά και με τους Τούρκους της Τράμπζονσπορ.

Τη δεκαετία του 1960 και 1970 υπήρχε ο Όμιλος Φιλάθλων Απόλλων Καλαμαριάς (Ο.Φ.Α.Κ.) ο οποίος τη δεκαετία
του 1970 έγινε Εκπολιτιστικός Όμιλος Φίλων Απόλλωνα Θεσσαλονίκης (Ε.Ο.Φ.Α.Θ.) και μετά Σ.Φ.Α.Κ. Ο σύνδεσμος Ιερολοχίτες είχε μαζική παρουσία τη δεκαετία του 1980 και μετά οι Ροσσονέρι.

Σε αντίθεση με άλλους οπαδούς προσφυγικών σωματείων (ΑΕΚ, ΠΑΟΚ, Απόλλων, Πανιώνιος), οι οργανωμένοι του Απόλλωνα δεν είναι ριζοσπαστικά πολιτικοποιημένοι στον χώρο της αριστεράς και συνεχώς εκφράζουν τα δίκαια αιτήματα τους για διεθνή αναγνώριση της Γενοκτονίας των Ελλήνων του Πόντου. Οι περισσότεροι υποστηρίζουν την Μίλαν στην Ευρώπη, λόγω χρωμάτων και έχουν αδελφοποιηθεί με το σύνδεσμό τους.

## Αντιπαλότητες
Ο Π.Α.Ο.Κ. θεωρείται ο μεγαλύτερος αντίπαλος του Απόλλωνα. Από το 1974 οι οπαδοί του εναντιώνονται στον Π.Α.Ο.Κ., αφού στον μεταξύ τους αγώνα εκείνη την σεζόν ο Απόλλων ηττήθηκε με 4-1 και υποβιβάστηκε. Παράλληλα τα τελευταία χρόνια με τον Πόντιο ιδιοκτήτη Ιβάν Σαββίδη έχει προσεταιριστεί μεγάλο κομμάτι του Πόντιων, ειδικά στην ελληνική επαρχία.

Τις δεκαετίες 1980 και 1990 υπήρχε μεγάλη αντιπαλότητα με τον Ηρακλή (στο παρελθόν έχασε από τον Ιωνικό και έπεσε ο Απόλλων). Τα τελευταία χρόνια ξεκίνησε κόντρα με τη Δόξα Δράμας, και την Αναγέννηση Καρδίτσας.

## Αγωνιστική πορεία

### Σύνολα συμμετοχών στα εθνικά πρωταθλήματα

## Ρεκόρ - Στατιστικά
### Α΄ Εθνική
*Πρώτος σκόρερ του συλλόγου στην Α΄ Εθνική με 38 γκολ (1960–1968) είναι ο Κυριάκος Μυταριώτης.
*Ο Δημήτρης (Τάκης) Τομπουλίδης (γεν. 10 Ιανουαρίου 1960, Θερμοπηγή Σερρών) είναι ο παίκτης με τις περισσότερες συμμετοχές στην ιστορία του Απόλλωνα Καλαμαριάς στην Α΄ Εθνική Κατηγορία. Γεννήθηκε στις 10 Ιανουαρίου 1960 στη Θερμοπηγή Σερρών και ήρθε στον Απόλλωνα Καλαμαριάς το 1976. Είναι ο μοναδικός ποδοσφαιριστής στην ιστορία του Απόλλωνα Καλαμαριάς στην Α΄ Εθνική Κατηγορία, που έχει ξεπεράσει τις 200 εμφανίσεις και μέχρι σήμερα παραμένει ρέκορντμαν συμμετοχών με συνολικά 233 (και 5 γκολ).  
*Ρεκόρ εισιτηρίων έχει ο Απόλλων στο γήπεδό του, από τις 7 Οκτωβρίου 1973, με αντίπαλο τον Παναθηναϊκό. Τότε κόπηκαν 8.357 εισιτήρια, ενώ στο παιχνίδι ήταν πάνω από 12.000 άτομα. Εξάλλου, με έδρα το Χαριλάου, στις 4 Σεπτεμβρίου του 1983 και αντίπαλο τον ΠΑΟΚ κόπηκαν 15.616 εισιτήρια, ενώ βρέθηκαν στο γήπεδο περί τις 20.000 φίλαθλοι.
*4 Σεπτεμβρίου 1983 πραγματοποιήθηκε ο πρώτος αγώνας του Απόλλωνα Καλαμαριάς στην Α΄ Εθνική Κατηγορία ως Ποδοσφαιρική Ανώνυμη Εταιρεία (ΠΑΕ) με αντίπαλο τον ΠΑΟΚ στο γήπεδο Χαριλάου και ο Ηλίας Χατζηελευθερίου σημείωσε το πρώτο «επαγγελματικό» γκολ της Καλαμαριάς στη μεγάλη κατηγορία (στο 60΄). 
*Την 1η Μάη 1960 ο Κυπριανίδης «στέφεται» πρώτος παίκτης στην ιστορία του Απόλλωνα στην Α΄ Εθνική που σημειώνει χατ τρικ! Το πετυχαίνει στον αγώνα με τον Μέγα Αλέξανδρο Κατερίνης, που διεξήχθη στο γήπεδο της Τούμπας (5-1), σκοράροντας στο 12΄, το 44΄ και το 51΄.
*Ο Γιουγκοσλάβος τερματοφύλακας Ντράγκαν Σιμεούνοβιτς ήταν ο πρώτος ξένος παίκτης, που φόρεσε τη φανέλα του Απόλλωνα Καλαμαριάς (4 Σεπτεμβρίου 1983).
*Πρώτη νίκη εκτός Θεσσαλονίκης στην Α΄ Εθνική: Στις 25 Ιουνίου 1960 σημειώθηκε η πρώτη εκτός Θεσσαλονίκης νίκη του Απόλλωνα στην Α΄ Εθνική Κατηγορία καθώς κέρδισε με σκορ 2-0 την Α.Ε. Νίκαιας στο Στάδιο Καραϊσκάκη (Κυπριανίδης στο 13΄ και Αβραμίδης στο 72΄). Είχαν προηγηθεί δύο «εκτός έδρας» νίκες του Απόλλωνα επί του Άρη (0-1) και του Ηρακλή (0-2), στο Χαριλάου (έδρα του Απόλλωνα).
*Στις 18 Σεπτεμβρίου 1960 ο Απόλλων Καλαμαριάς κέρδισε το πρώτο πέναλτι της ιστορίας του στην Α΄ Εθνική Κατηγορία. Το καταλόγισε ο διαιτητής Κορκίδης στο 15΄ του τοπικού ντέρμπι με τον ΠΑΟΚ στο γήπεδο της Τούμπας (2-2) και το εκτέλεσε εύστοχα ο Κυριάκος Μυταριώτης.
*Στις 2 Δεκεμβρίου του 1962, στο γήπεδο της Τούμπας, ο Απόλλων Καλαμαριάς κέρδισε τον Ολυμπιακό 1-0 (Κοκκωνίδης μόλις στο 2΄) και συμπλήρωσε 100 αγώνες στην Α΄ Εθνική Κατηγορία.
*Στις 8 Δεκεμβρίου του 1962, στον αγώνα με την Προοδευτική που διεξήχθη στο Στάδιο Καραϊσκάκη κι έληξε 1-0, ο Νικήτας Μαλιόγλου «στέφθηκε» πρώτος παίκτης στην ιστορία του Απόλλωνα της Α΄ Εθνικής που έφτασε τις 100 συμμετοχές. Στο τέλος της σεζόν 1962–1963, ήταν ο ρέκορντμαν συμμετοχών στην πρώτη τετραετία της κατηγορίας με 118 αγώνες από τους συνολικά 120.
*Στις 17 Απριλίου 1988 ο ποδοσφαιριστής Ζήσης Τσέκος πέτυχε το 300ό γκολ του Απόλλωνα Καλαμαριάς στην Α΄ Εθνική Κατηγορία. Αντίπαλος της ομάδας μας ήταν η ΑΕΚ και το ματς έληξε ισόπαλο 2-2 (ο Τσέκος σκόραρε στο 55΄).
*Στις 14 Δεκεμβρίου 1986 ο Απόλλων Καλαμαριάς υποδέχθηκε την ΑΕΚ. Ο συγκεκριμένος αγώνας ήταν και ο 100ος της ομάδας στο Επαγγελματικό Πρωτάθλημα ως ΠΑΕ (από το 1979).
*Στις 4 Μαρτίου 1990, στο ισόπαλο 1-1 με τον Ηρακλή στο Καυτανζόγλειο, ο Απόλλων Καλαμαριάς συμπλήρωσε 200 παιχνίδια στην επαγγελματική Α΄ Εθνική (από το 1979).
*Στις 30 Μαρτίου του 1986 συμπλήρωσε 300 αγώνες στην Α΄ Εθνική Κατηγορία. Το 300ό παιχνίδι του ήταν εναντίον του Άρη στο Χαριλάου κι έληξε ισόπαλο 1-1.
*Στις 19 Νοεμβρίου 1961 στη νίκη του Απόλλωνα επί της Δόξας με 2-1 μέσα στη Δράμα, ο Τσίρος πέρασε στην ιστορία ως ο πρώτος τερματοφύλακας της ομάδας στην Α΄ Εθνική, ο οποίος απέκρουσε πέναλτι (στο 38΄ στην εκτέλεση του Ιωάννου).
*Στις 26 Φεβρουαρίου 1984 ο Ντράγκαν Σιμεούνοβιτς απέκρουσε πέναλτι του Ντίνου Κούη (στο 79΄) κι έτσι «στέφθηκε» ο πρώτος ξένος τερματοφύλακας στην ιστορία του Απόλλωνα Καλαμαριάς που κατάφερε κάτι τέτοιο.

### Β΄ Εθνική
*Την περίοδο 1991–92 ο Δημήτρης Νόλης αναδείχθηκε πρώτος σκόρερ στη Β΄ Εθνική Κατηγορία με 21 γκολ.
*Την περίοδο 1990–91 ο Θόδωρος Τσολερίδης αναδείχθηκε πρώτος σκόρερ στο Πρωτάθλημα της Β΄ Εθνικής Κατηγορίας με 16 γκολ (όσα και ο Αλέκος Αλεξανδρής της Βέροιας). 
*Την περίοδο 1990–91 ο Θόδωρος Τσολερίδης εκτέλεσε 14 πέναλτι κι ευστόχησε στα 13 στο Πρωτάθλημα της Β΄ Εθνικής Κατηγορίας.

## Σημαντικοί πρόεδροι
*  Χάρρυ Κλυνν
*  Λευτέρης Δημητριάδης
*  Σταύρος Λαζαρίδης
*  Σταύρος Παπαδόπουλος
*  Ηλίας Δαμήλος
*  Αχιλλέας Χαραλαμπίδης
*  Αλεξ Κάλας

## Προπονητές

*Με έντονα γράμματα οι προπονητές με καταγωγή από τον Πόντο.

## Αξιομνημόνευτοι ποδοσφαιριστές

## Διακεκριμένοι αρχηγοί

*Με έντονα γράμματα οι αρχηγοί με καταγωγή από τον Πόντο.

## Σημειώσεις


## Παραπομπές


## Πηγές
*Σαν σήμερα 24/1/1926 ιδρύεται ο Απόλλων Καλαμαριάς - kalamaria24.gr
*Ρεκόρ - Ιστορία

## Βιβλιογραφία
* *Απόλλων Καλαμαριάς*, στο: Συλλογικό: Εγκυκλοπαίδεια του Ποντιακού Ελληνισμού, τόμος 2, εκδόσεις Μαλλιάρης-Παιδεία, Θεσσαλονίκη, 2007, σελίδες 28-35

## Εξωτερικοί σύνδεσμοι
* 
* Ιστότοπος Φιλάθλων: «Απόλλων, Πόντος, Προσφυγιά κι αίμα της καρδιάς»

Κατηγορία:Απόλλων Καλαμαριάς (ποδόσφαιρο)
Κατηγορία:Μ.Γ.Σ. Απόλλων Καλαμαριάς
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1926